ישיבת מליאה, כנסת 21, פרוטוקול מספר 21, 2019-07-01 00:00

יולי יואל אדלשטיין: חברי הכנסת, היום יום שני, כ"ח בסיוון תשע"ט, 1 ביולי 2019.

יולי יואל אדלשטיין: אני מתכבד לפתוח ישיבה מיוחדת של הכנסת להצהרת אמונים של מבקר המדינה.

יולי יואל אדלשטיין: קודם כול אני מבקש ממבקר המדינה להצהיר את הצהרת האמונים.

מתניהו מרדכי אנגלמן: אני, מתניהו מרדכי אנגלמן בן חסיה, זכרה לברכה, ובנימין, ייבדל לחיים ארוכים, מתחייב לשמור אמונים למדינת ישראל ולחוקיה ולמלא באמונה את תפקידי כמבקר המדינה.

יולי יואל אדלשטיין: ברכות.

יולי יואל אדלשטיין: נשיאת בית המשפט העליון השופטת אסתר חיות, שרים וחברי הכנסת בהווה ובעבר, שופטי בית המשפט העליון מבקר המדינה השופט בדימוס יוסף שפירא, מבקר המדינה לשעבר ושופט בית המשפט העליון אליעזר גולדברג, מבקר המדינה הנבחר מתניהו מרדכי אנגלמן, הגב' אביגיל אנגלמן וכל בני המשפחה, ברוכים הבאים; מזכירת הכנסת ירדנה מלר-הורוביץ, מנכ"ל הכנסת אלברט סחרוביץ', היועץ המשפטי לכנסת עו"ד איל ינון, אורחים נכבדים.

יולי יואל אדלשטיין: התכנסנו היום, בתקופה של בין הכנסות, כדי לברך את מבקר המדינה החדש שנכנס לתפקידו.

יולי יואל אדלשטיין: מכובדי מבקר המדינה מתניהו אנגלמן, בשבע השנים הבאות אתה תמשיך לסלול את הדרך שבה הלכו שמונת המבקרים שקדמו לך.

יולי יואל אדלשטיין: זוהי דרך של ביקורת נחושה, עניינית ומדויקת, שמציבה סימני הכוונה ותמרורי אזהרה לגופי המדינה ולרשויות הציבוריות ללא מורא וללא משוא פנים.

יולי יואל אדלשטיין: האמת היא שהדרך הזאת מתחילה עוד הרבה קודם.

יולי יואל אדלשטיין: שורשי מוסד ביקורת המדינה יותר עתיקים משנותיה של המדינה עצמה; הם נטועים בראשית ההיסטוריה שלנו – בזמן התנ"ך.

יולי יואל אדלשטיין: בימים ההם לביקורת המדינה היה שם אחר – למלאכה החשובה הזאת קראו "בדק בית".

יולי יואל אדלשטיין: הכוהנים היו האחראים לה, והגדרת התפקיד נוסחה בספר מלכים ב': "הם יְחַזקוּ את בֶּדֶק הבית לכל אשר יִמָּצא שם בָּדֶק".

יולי יואל אדלשטיין: אני חושב שהשם הישן אולי אפילו יותר קולע מהחדש, כי הרי מה תפקיד הביקורת?

יולי יואל אדלשטיין: לשם מה אנחנו מתאמצים כל כך?

יולי יואל אדלשטיין: בשביל מה מודפסות חוברות עבות כרס, גדושות בבעיות ובליקויים, פעם אחר פעם?

יולי יואל אדלשטיין: רק למטרה אחת: לחזק את הבית, את הבית של כולנו; לתקן, לשכלל ולשפץ את הבית שכל אזרחי ישראל בוטחים בו ואוהבים אותו, הבית שנקרא מדינת ישראל.

יולי יואל אדלשטיין: מכובדי המבקר, מהיום אתה מופקד על בדק הבית שלנו.

יולי יואל אדלשטיין: אתה אחראי לבדוק שההחלטות שמקבלים נבחרי הציבור מיושמות, שהתקציבים מנותבים למקומות הראויים, שהרשויות הציבוריות מנצלות את כוחן כהלכה, אך ורק בשירות אזרחי ישראל.

יולי יואל אדלשטיין: קח את נר הביקורת לכל מקום, לכל סדק ולכל פינה; אל כל מקום "אשר ימצא שם בָּדֶק" תגיע, תבחן, תבדוק ותסיק מסקנות.

יולי יואל אדלשטיין: עם המסקנות האלה אתה תחזור לכאן, אל הכנסת, המקום שבו ניתן לך אמונם של אזרחי ישראל וממנו אתה יוצא לדרך.

יולי יואל אדלשטיין: כאן הן תמיד יילקחו בתשומת לב ויילמדו בכובד ראש; כאן הן יעברו את התהליך הארוך אך החשוב מאין כמוהו ויהפכו ממסקנות למעשים, מליקויים לשיפורים, מביקורת לתיקון.

יולי יואל אדלשטיין: יש כאלה שמעיזים להפחית מערכה של עבודת הביקורת.

יולי יואל אדלשטיין: הם אומרים: היה עדיף לנו בלי המציק הזה, הנודניק, שחוקר ובוחן כל מה שאנחנו עושים.

יולי יואל אדלשטיין: אלו דברי הבל.

יולי יואל אדלשטיין: ביקורת המדינה לא רק משפרת את החיים – היא מצילה חיים.

יולי יואל אדלשטיין: בשנים האחרונות זכיתי כיושב-ראש הכנסת לקבל את הדוחות, דוחות הביקורת ממבקר המדינה היוצא השופט בדימוס יוסף שפירא – שזו גם ההזדמנות להודות לו על שירותו הציבורי המסור וארוך השנים.

יולי יואל אדלשטיין: בכל דוח ללא יוצא מן הכלל נמצאו ליקויים שהתוצאה שלהם הייתה חד-משמעית סיכון חיי אדם.

יולי יואל אדלשטיין: פעם זו הייתה ביקורת שעסקה בהקפדה על התקנים בתשתיות המדינה, פעם זו הייתה ביקורת בנושא העזרה לחיילים בודדים, פעם זו הייתה ביקורת בנושא זיהום אוויר והשמירה על הסביבה, ויש עוד דוגמאות לאין-ספור.

יולי יואל אדלשטיין: מי שמכיר את עבודת ביקורת המדינה יודע היטב שלא מדובר בשעשוע תיאורטי, לא מדובר בביקורת לשם הביקורת או בדקדוקי עניות חסרי צורך.

יולי יואל אדלשטיין: מדובר בחיזוק הבית שלנו; מדובר בהבטחת שלומם וחייהם של אזרחי ישראל.

יולי יואל אדלשטיין: זלזול בביקורת הוא זלזול בהם.

יולי יואל אדלשטיין: אין לו מקום במדינה מתוקנת.

יולי יואל אדלשטיין: לסיכום, אני מבקש לשוב ולהודות למבקר המדינה היוצא, השופט בדימוס יוסף שפירא, על שבע שנים של עבודת ביקורת איכותית.

יולי יואל אדלשטיין: ואני רוצה לאחל לך, מבקר המדינה הנכנס, הצלחה רבה בתפקידך.

יולי יואל אדלשטיין: אני משוכנע שתחושת השליחות שלך, הניסיון שרכשת והגיבוי שאתה זוכה לו מחברי הבית הזה יסייעו לך למלא את המשימה שנטלת על עצמך בהצהרת האמונים, לחזק את "בדק הבית" של מדינת ישראל, באחריות ובאמונה.

יולי יואל אדלשטיין: בהצלחה.

יולי יואל אדלשטיין: אני מבקש ממבקר המדינה הנכנס מתניהו מרדכי אנגלמן לשאת דברים.

מרדכי אנגלמן: מכובדיי, מכובדי יושב-ראש הכנסת חבר הכנסת יולי אדלשטיין, נשיאת בית המשפט העליון השופטת אסתר חיות, שרים וחברי כנסת בהווה ובעבר, מבקר המדינה היוצא השופט בדימוס יוסף חיים שפירא, מבקר המדינה בדימוס השופט בדימוס אליעזר גולדברג, אבי בנימין, רעייתי אביגיל, בני משפחתי ואורחים יקרים.

מרדכי אנגלמן: זה עתה הצהרתי אמונים למדינת ישראל ולחוקיה והתחייבתי למלא באמונה את תפקידי כמבקר המדינה.

מרדכי אנגלמן: זכות גדולה היא לי להיכנס לתפקיד לאחר קבלת האמון של כנסת ישראל, ואני מתחייב לשמש שליח נאמן לכלל חברי הבית.

מרדכי אנגלמן: אפתח בתודה והערכה לראש הממשלה וחבר הכנסת מר בנימין נתניהו על התמיכה במועמדותי, ולרבים מחברי הכנסת אשר זכיתי לפגוש בתקופה האחרונה.

מרדכי אנגלמן: החכמתי רבות מפגישותיי אלו עם חברי הכנסת, המייצגים את כלל הרבדים של החברה הישראלית – בעלי השקפות עולם שונות, אך כולם חדורי מוטיבציה לפעול למען מדינת ישראל ואזרחיה מתוך תחושת אחריות וראיית טובת האזרחים.

מרדכי אנגלמן: על כך תבורכו.

מרדכי אנגלמן: אני נכנס מתוך ענווה לתפקידי כמבקר המדינה, תפקיד מרכזי בעל מסורת רבת-שנים, אשר מוסדר בחוק-יסוד ותורם רבות לחוסנה הערכי, הכלכלי, החברתי והמינהלי של המדינה.

מרדכי אנגלמן: אני רואה את עצמי כשלוח של כנסת ישראל לטובתם של המדינה ואזרחיה.

מרדכי אנגלמן: אי-תלותו של המבקר ועצמאותו לצד גופי הביקורת הרבים הכפופים לביקורתו, והמחויבות להגשת הדוחות לכנסת ישראל ופרסומם לציבור, מהוות תעודת כבוד לחברה בישראל מחד גיסא, ומאידך גיסא מחייבות את המבקר בפעילות אחראית, שקולה, ישרת דרך, מכובדת ומכבדת.

מרדכי אנגלמן: אני רואה חשיבות רבה בשימור מעמדו של מוסד מבקר המדינה, לצד קידומה של ביקורת המדינה כביקורת בונה.

מרדכי אנגלמן: היות מבקר המדינה נציב תלונות הציבור תורם רבות למיצוב מעמדו כלפי הציבור הרחב.

מרדכי אנגלמן: בעולמנו שלנו שירות הוא מילת מפתח, קל וחומר כאשר מדובר בשירות הניתן על ידי מוסדות המדינה לאזרחיה.

מרדכי אנגלמן: טיוב השירות לתושבים באמצעות נציבות תלונות הציבור ומתן מענה מועיל וענייני לכל פונה הם בעל חשיבות רבה.

מרדכי אנגלמן: לצד זאת, השילוב של הנציבות במשרד המבקר מאפשר חשיפה של יחידות הביקורת לסוגיות שאותן מעלה הציבור באופן סדיר.

מרדכי אנגלמן: פניות הציבור, לגישתי, ראוי שיהוו מקור מידע נוסף בידי המבקר בעת גיבוש תוכנית הביקורת.

מרדכי אנגלמן: החוק קובע את תחומי ביקורת המדינה בהיבטים משקיים, כספיים ומינהליים, תוך בחינה של התנהלות הגופים המבוקרים, בפרט מהבחינות החוקיות, טוהר המידות, הניהול התקין והשימוש היעיל במשאבי המדינה.

מרדכי אנגלמן: זאת ועוד, החוק מותיר למבקר שיקול דעת להתרחב לכל עניין אחר.

מרדכי אנגלמן: הגם שכדבריו של שאול טשרניחובסקי בשירו, "האדם אינו אלא תבנית נוף מולדתו", אני אשאף להביא לידי ביטוי במסגרת התפקיד את הרקע הפיננסי-ניהולי שלי.

מרדכי אנגלמן: עם זאת, חשוב לי להדגיש כי היושרה וטוהר המידות, שהינם הבסיס לחוסנה הערכי הציבורי של המדינה ולאמון הציבור ברשויות המדינה, הם נדבך חשוב במשימת מבקר המדינה.

מרדכי אנגלמן: הגדרות מקצועיות רבות יש ליעדי הביקורת ולתהליך ביצועה בעולם, ואביא בפניכם שתי הגדרות לשם חידוד העקרונות הבסיסיים.

מרדכי אנגלמן: הגדרה מקצועית מקובלת רואה בביקורת הליך אובייקטיבי של הערכת ראיות לגבי הטענות בדבר פעולות ואירועים כלכליים, כדי לקבוע את מידת ההתאמה בין הטענות לבין הקריטריון שנקבע, והצגת התוצאות למשתמשים המעוניינים.

מרדכי אנגלמן: הגדרה מקצועית נוספת מדגישה את יעדי ביקורת הפנים.

מרדכי אנגלמן: על-פי הגדרה זו, "הביקורת הינה פעילות בלתי תלויה ואובייקטיבית של הבטחה וייעוץ, אשר מיועדת להוסיף ערך ולשפר את פעולות הארגון.

מרדכי אנגלמן: היא מסייעת לארגון להשיג את מטרותיו בהבאת גישה שיטתית וממוסדת, לשם הערכה ושיפור האפקטיביות של תהליכי ניהול סיכונים, בקרה, פיקוח וממשל תאגידי".

מרדכי אנגלמן: האמור משקף שני יסודות מרכזיים בכל הנוגע לביקורת: א.

מרדכי אנגלמן: מרכזיותה של הביקורת כמיועדת להוסיף ערך ולשפר; ב.

מרדכי אנגלמן: חשיבות הליך ביקורת אובייקטיבי ובלתי תלוי ובנייתו כהליך שיטתי וממוסד.

מרדכי אנגלמן: ערכה של הביקורת כהליך בונה ותורם הינו יסודי בעיניי.

מרדכי אנגלמן: תפקיד הביקורת כביקורת בונה צריך לבוא לידי ביטוי בבניית תוכנית הביקורת, בניהול הליכי הביקורת ובהצגת התוצרים.

מרדכי אנגלמן: בניית תוכנית הביקורת – בעולם הביקורת מקובלת בניית תוכנית ביקורת על בסיס כלים שונים, ובכללם עריכת סקר סיכונים והיוועצות עם גורמי הנהלה, עובדים, לקוחות ומומחים, לצד בחירת הנושאים שבוקרו בשנים קודמות וניתוח מקורות מידע שונים ומגוונים.

מרדכי אנגלמן: כמבקר המדינה אני רואה חשיבות בבניית תוכנית רב-שנתית כבסיס לעבודת הביקורת, בשילוב נושאי ביקורת מערכתיים לצד ביקורת בנושאים פרטניים, בבחינת הרלוונטיות של נושאי הביקורת וביצירת הלימה בין נושאי הביקורת ליעדים לאומיים, לדוגמה, חיזוק הפריפריה, טיוב השירות לאזרח, התייעלות כלכלית והפחתת רגולציה.

מרדכי אנגלמן: הדבר חשוב לצורך חיזוק חוסנה הביטחוני והכלכלי של המדינה.

מרדכי אנגלמן: ניהול הליכי הביקורת – ראוי שהליכי הביקורת יתנהלו בדרך מכבדת ובונה.

מרדכי אנגלמן: ראוי לשמור על אתיקה מקצועית בממשקים בין הגופים המבוקרים ולהתמקד בבחינת הממצאים ולימוד המצב לאשורו במהלך הביקורת.

מרדכי אנגלמן: אפעל להמשיך ולשלב כלי ביקורת מתקדמים בהליכי הביקורת שמקיים מבקר המדינה.

מרדכי אנגלמן: חשוב לשמר את היוזמות בקרב הנהלות הגופים המבוקרים ואת ניצוץ העשייה, ועל הביקורת לראות בחיוב תיקון ליקויים במהלך הביקורת.

מרדכי אנגלמן: הביקורת צריכה להביא לידי ביטוי, לצד צילום תמונת מצב בעת עריכתה, את התקדמות הגוף המבוקר, וכן תהליכים חיוביים שאירעו בגוף בראייה רב-שנתית.

מרדכי אנגלמן: הצגת תוצרי הביקורת – החוק קובע כי המבקר יסכם את ביקורתו ויפרט ממצאים בדבר פגיעה בטוהר המידות, ליקויים והמלצות לתיקונים, ולצד זאת שיפור או פעילות בולטת לטובה בגוף המבוקר.

מרדכי אנגלמן: אני רואה חשיבות בעידוד המבוקרים בדרך של ציון ממצאים תקינים ו/או יוזמות אחרות שננקטו, במתן ביטוי להחלטות גופים מבוקרים לתיקון ליקויים ובהצגת תגובות המבוקרים בדרך מכובדת ומכבדת.

מרדכי אנגלמן: לתפיסתי, לשם טיוב פעילות הגוף המבוקר, ניתן להציג לצד המלצות המבקר גם חלופות לבחינת הנהלות הגופים המבוקרים.

מרדכי אנגלמן: הדרך של עידוד התנהלות תקינה, מצוינות ויוזמות אינה עומדת בסתירה לצורך בהצגת ליקויים ונושאים הטעונים שיפור, והשפעתה תורמת רבות לקידום מטרות הביקורת.

מרדכי אנגלמן: סבורני שגם הוויזואליות של הצגת התוצרים, ובפרט לציבור הרחב, ראויה לבחינה לשם הגברת האפקטיביות.

מרדכי אנגלמן: עם זאת, חשוב לבצע הבחנה ברורה בין תפקיד המבקר, העוסק בביקורת, לבין הליכי קבלת ההחלטות.

מרדכי אנגלמן: קבלת ההחלטות צריכה להתבצע על ידי מקבלי ההחלטות, ובראשם ממשלת ישראל והנהלות הגופים המבוקרים.

מרדכי אנגלמן: המבקר בוחן, בודק וממליץ בפני מקבלי ההחלטות, אך ככלל, אל לו להתערב בהליכי קבלת ההחלטות.

מרדכי אנגלמן: מעבר להיבט המהותי קיים היבט נוסף, פרקטי: מעורבות בקבלת החלטות עלולה לפגוע במעמדה של הביקורת כאובייקטיבית, כבלתי תלויה.

מרדכי אנגלמן: אשר על כן, ראוי למבקר לדבוק בעמדתו כמשקיף וכבוחן תהליכים מן הצד, ולא כמי שמעורב בקבלת ההחלטות.

מרדכי אנגלמן: פן נוסף אשר ברצוני להציג בפניכם הינו תפקידה החברתי של ביקורת המדינה.

מרדכי אנגלמן: אני מגיע לתפקידי ממערכת ההשכלה הגבוהה.

מרדכי אנגלמן: מערכת ההשכלה הגבוהה בישראל, הזוכה להכרה בין-לאומית, מעודדת מצוינות ויוזמות, וכן היא מהווה בית לכלל הרבדים של החברה הישראלית, ובפרט לאוכלוסיות המיעוטים.

מרדכי אנגלמן: נשיא המדינה מר ריבלין אף בחר להשיק את התוכנית "התקווה הישראלית" באקדמיה.

מרדכי אנגלמן: אני רואה חשיבות רבה בטיפוח ביקורת המדינה החברתית, תוך התמקדות בנושאי ביקורת העוסקים בחוליות הראויות לקידום החברה הישראלית, ובכללן אזרחים עם מוגבלויות, אוכלוסיות המתקשות בהשגת תנאי חיים לקיום בכבוד, עולים המתקשים בהשתלבות בארץ, כדוגמת חלק מיוצאי אתיופיה, בני מיעוטים ועוד.

מרדכי אנגלמן: הדבר נוגע גם להנגשת נציבות תלונות הציבור לאוכלוסיות אלו, בהמשך לפעילות המבקר היוצא, השופט בדימוס שפירא, בגדר דברי בעל ההגדה: "מי שאינו יודע לשאול, את פתח לו".

מרדכי אנגלמן: כניסתי לכהונת מבקר המדינה תוקדש ללימוד מעמיק של פעילות משרד המבקר ולמפגשי היכרות עם צוות העובדים המקצועי והמסור.

מרדכי אנגלמן: בטוחני כי עוד אלמד רבות בטרם תתגבש דרכי.

מרדכי אנגלמן: בהזדמנות זו ברצוני להודות למבקר היוצא, השופט בדימוס שפירא, על קבלת הפנים ועל הליך חפיפה למופת אשר לו זכיתי.

מרדכי אנגלמן: תפקידו של מבקר המדינה הינו בעל סמכות ואחריות רבה.

מרדכי אנגלמן: אני תפילה כי יתקיימו בי דברי המשנה במסכת אבות: "כל מי שיש בידו שלושה דברים הללו מתלמידיו של אברהם אבינו: עין טובה ורוח נמוכה ונפש שפלה".

מרדכי אנגלמן: פרשני המשנה כבר חיברו אמרה זו לדבריו של אברהם למלך סדום: "הרמֹתי ידי – – – אם מחוט ועד שרוך נעל ואם אקח מכל אשר לך ולא תאמר אני העשרתי את אברם".

מרדכי אנגלמן: הפסוקים אף מעידים באברהם: "כי ידעתיו למען אשר יצוה את בניו ואת ביתו – – – ושמרו – – – לעשות צדקה ומשפט".

מרדכי אנגלמן: סבי יהודה קיל, עליו השלום, בפירושו "דעת מקרא", שאף זיכה אותו בפרס ישראל, הוסיף כי על אדנים אלו של צדקה ומשפט נוסדה המלכות הראויה בישראל, מלכותו של דוד.

מרדכי אנגלמן: צדקה – הן בהיבט של צדקה כפשוטה והן בהיבט של צדק.

מרדכי אנגלמן: כולי תקווה כי ערכים אלו, יושר, יושרה וראייה חברתית, לצד מקצועיות, ילוו אותי בתפקידי כמבקר המדינה.

מרדכי אנגלמן: לסיום דבריי, ברצוני להודות בנימה אישית לבני ביתי, התומכים בי והמלווים אותי.

מרדכי אנגלמן: אבי, הנמצא עימנו, בנימין אנגלמן, אוד מוצל מאש, פיזיקאי ששירת את המדינה כחוקר בממ"ג; אימי חסיה, עליה השלום, אשר עסקה בחינוך כל חייה ושפעלה רבות לקידום תלמידותיה.

מרדכי אנגלמן: זכרה מלווה אותי; הורי רעייתי, הנמצאים עמנו, משה ושרה מנדלבום, דור שישי בארץ, נצר למשפחות מנדלבום וסלומון.

מרדכי אנגלמן: חותני משה זכה אף הוא לשרת את המדינה בתפקידים שונים, ובפרט כנגיד בנק ישראל; ילדיי, ואחרונה חביבה – רעייתי אביגיל.

מרדכי אנגלמן: אדוני יושב-ראש הכנסת, רבותיי חברי הכנסת, זכות גדולה נפלה בחלקי להיות שליח של בית זה בתפקידי כמבקר המדינה, ועל כך אני אסיר תודה לכולכם.

מרדכי אנגלמן: אסיים ב"שיר ההודיה", שירו של מרדכי זעירא, העוסק בשבח העם והארץ: "ליווית אותי, ארצי, בלובן שקדייה, / בזהר חמתך ומרחבי שדותייך, / ושיר נתת בפי, הוא שיר ההודיה, / להשמיעו הרחק הרחק מגבולותייך.

מרדכי אנגלמן: // והוא שמור בלב, זה שיר הרגבים, / וברחבי ניכר מולדת יעטפנו, / ורבבות אחיי בנייך הטובים, / יקשיבו לו דומם ויירגעו ממנו.

מרדכי אנגלמן: // ועת נשוב, ארצי, שבעי געגועים, // צמאים לחמתך, לשפע טובותייך, // יוחזר לך אז השיר מלב בנים גאים, // וטוב יהיה לצעוד ברחבי שדותייך.

מרדכי אנגלמן: "

יולי יואל אדלשטיין: תודה רבה למבקר המדינה הנבחר מתניהו מרדכי אנגלמן על דבריו.

יולי יואל אדלשטיין: יישר כוח.

יולי יואל אדלשטיין: חברי הכנסת, אנחנו מודים – ודאי אני מודה בשמכם – לכל הנכבדים שכיבדו אותנו בנוכחותם, ולבני המשפחה שלך שהגיעו אלינו לכבד אותנו בישיבה הזאת.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים ביום רביעי, ז' בתמוז התשע"ט, 10 ביולי 2019, בשעה 11:00.

יולי יואל אדלשטיין: ישיבה זו נעולה.